CELEX: 32016D2116
Language: mt
Date: 2016-02-12 00:00:00
Title: Deċiżjoni tal-Kunsill (Euratom) 2016/2116 tat-12 ta' Frar 2016 li tapprova l-konklużjoni mill-Kummissjoni Ewropea f'isem il-Komunità Ewropea tal-Enerġija Atomika, tal-Ftehim li jestendi l-Ftehim Qafas għall-kollaborazzjoni internazzjonali fir-riċerka u l-iżvilupp ta' sistemi ta' enerġija nukleari tal-Ġenerazzjoni IV

3.12.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 329/1
            
         DEĊIŻJONI TAL-KUNSILL (Euratom) 2016/2116
   tat-12 ta' Frar 2016
   li tapprova l-konklużjoni mill-Kummissjoni Ewropea f'isem il-Komunità Ewropea tal-Enerġija Atomika, tal-Ftehim li jestendi l-Ftehim Qafas għall-kollaborazzjoni internazzjonali fir-riċerka u l-iżvilupp ta' sistemi ta' enerġija nukleari tal-Ġenerazzjoni IV
   IL-KUNSILL TAL-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea tal-Enerġija Atomika u b'mod partikolari t-tieni paragrafu tal-Artikolu 101 tiegħu,
   Wara li kkunsidra r-rakkomandazzjoni mill-Kummissjoni Ewropea,
   Billi:
   
               (1)
            
            
               Il-Forum Internazzjonali tal-Ġenerazzjoni IV (GIF) huwa qafas għall-kooperazzjoni internazzjonali fir-riċerka u l-iżvilupp, imniedi fl-2001 fuq inizjattiva tal-Istati Uniti tal-Amerka. L-għan tal-GIF huwa li jingħaqdu l-isforzi biex jiġu żviluppati disinni ġodda ta' sistemi ta' enerġija nukleari biex jipprovdu provvista affidabbli ta' enerġija, filwaqt li jindirizzaw is-sikurezza nukleari, it-tnaqqis tal-iskart, in-nonproliferazzjoni u t-tħassib pubbliku, b'mod sodisfaċenti.
            
         
               (2)
            
            
               Fit-30 ta' Lulju 2003, abbażi ta' Deċiżjoni tal-Kummissjoni tal-4 ta' Novembru 2002, il- Komunità ssieħbet fil-GIF billi ffirmat il-Karta tagħha (il-“Karta”), li l-firmatarji inizjali kienu ffirmaw fl-2001. Permezz ta' Deċiżjoni tal-Kummissjoni tad-29 ta' Ġunju 2011, l-adeżjoni inizjali tal-Komunità għall-Kartagħal 10 snin, ġiet estiża għal perjodu bla limitat, suġġett għall-irtirar bil-kunsens unanimu tal-Istati Membri tal-Unjoni. Kull membru tal-GIF (inkluża l-Komunità), jista' jirtira billi javża bil-miktub 90 jum qabel l-irtirar. Peress li l-Karta ma tipprevedi l-ebda skambju finanzjarju jew allokazzjoni baġitarja speċjali bejn il-partijiet, din taqa' fil-kamp ta' applikazzjoni tat-tielet paragrafu tal-Artikolu 101 tat-Trattat Euratom.
            
         
               (3)
            
            
               Sabiex tiġi implimentata l-Karta, il-firmatarji għalihom ikkonkludew Ftehim Qafas għall-kollaborazzjoni internazzjonali fuq ir-riċerka u l-iżvilupp ta' sistemi ta' Eenerġija nukleari Ġenerazzjoni IV (il-“Ftehim Qafas”), li jistabbilixxi l-kundizzjonijiet għall-kooperazzjoni kif ukoll arranġamenti sussegwenti ta' sistemi u proġetti.
            
         
               (4)
            
            
               Abbażi tad-Deċiżjoni tal-Kunsill tal-20 ta' Diċembru 2005 dwar l-approvazzjoni tal-adeżjoni tal-Komunità Ewropea għall-Enerġija Atomika għal Ftehim Qafas u Deċiżjoni tal-Kummissjoni tat-12 ta' Jannar 2006, adottata skont it-tieni paragrafu tal-Artikolu 101 tat-Trattat, il-Komunità aderixxiet għall-Ftehim Qafas fl-24 ta' Jannar 2006, meta l-Kummissarju debitament awtorizzat iffirma strument ta' adeżjoni, li ġie ddepożitat mal-Organizzazzjoni għall-Kooperazzjoni u l-Iżvilupp Ekonomiċi, f'Pariġi fl-10 ta' Frar 2006. Iċ-Ċentru Konġunt tar-Riċerka kien inħatar bħala l-aġent ta' implimentazzjoni tal-Komunità, skont l-Artikolu III.2 tal-Ftehim Qafas.
            
         
               (5)
            
            
               Il-Ftehim Qafas daħal fis-seħħ fit-28 ta' Frar 2005 għal perjodu ta' 10 snin u ġie estiż fis-26 ta' Frar 2015, meta erba' partijiet taw il-kunsens tagħhom biex ikunu marbuta bil-Ftehim li jestendi l-Ftehim Qafas għall-kollaborazzjoni internazzjonali fir-riċerka u l-iżvilupp ta' sistemi ta' enerġija nukleari tal-Ġenerazzjoni IV (il-“Ftehim ta' Estensjoni”), f'konformità mal-proċedura ta' estensjoni speċifika prevista fil-Ftehim Qafas. Il-Komunità u l-firmatarji l-oħra li ma setgħux ilestu fil-ħin il-proċeduri ta' approvazzjoni interni tagħhom jistgħu sussegwentement iġeddu l-parteċipazzjoni tagħhom permezz ta' firma f'konformità mal-Artikolu II.3 tal-Ftehim ta' Estensjoni.
            
         
               (6)
            
            
               It-tiġdid tal-parteċipazzjoni tal-Komunità fil-Ftehim Qafas huwa indipendenti minn kull deċiżjoni dwar il-kamp ta' applikazzjoni tal-parteċipazzjoni tal-Komunità fid-diversi sistemi tal-GIF u fl-arranġamenti relatati mal-proġett. Il- Komunità se tiddetermina b'mod individwali, in-natura tal-kontribuzzjoni tagħha, intellettwali u finanzjarja, fl-attivitajiet tal-GIF.
            
         
               (7)
            
            
               Għalhekk, għandu jiġu approvat it-tiġdid mill-Kummissjoni, f'isem il-Komunità, tal-Ftehim Qafas bl-iffirmar tal-Ftehim ta' Estensjoni skont il-proċedura ta' estensjoni speċifika,
            
         ADOTTA DIN ID-DEĊIŻJONI:
   Artikolu 1
   Il-konklużjoni mill-Kummissjoni, f'isem il-Komunità Ewropea tal-Enerġija Atomika, tal-Ftehim ta' estensjoni, il-Ftehim Qafas għall-kollaborazzjoni internezzjonali fir-riċerka u l-iżvilupp ta' sistemi ta' enerġija nukleari tal-Ġenerazzjoni IV, huwa b'dan approvat.
   It-test tal-Ftehim ta' Estensjoni huwa mehmuż ma' din id-Deċiżjoni.
   Article 2
   Din id-Deċiżjoni għandha tidħol fis-seħħ fil-jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.
   
      Magħmul fi Brussell, it-12 ta' Frar 2016.
      
         
            Għall-Kunsill
         
         
            Il-President
         
         J.R.V.A. DIJSSELBLOEM